PTT ตั้ง “โกลบอล มัลติโมดัลฯ” ลุยธุรกิจโลจิสติกส์เต็มสูบ
PTT ตั้ง “โกลบอล มัลติโมดัลฯ” ลุยธุรกิจโลจิสติกส์ในและต่างประเทศ ตามกลยุทธ์ New S-Curve กลุ่มธุรกิจโลจิสติกส์ และโครงสร้างพื้นฐาน
PTT ตั้ง “โกลบอล มัลติโมดัลฯ” ลุยธุรกิจโลจิสติกส์ใน-ต่างประเทศ ตามกลยุทธ์ New S-Curve กลุ่มธุรกิจโลจิสติกส์ และโครงสร้างพื้นฐาน
5 ต.ค. 2565

บริษัท ปตท. จำกัด (มหาชน) หรือ PTT เปิดเผยว่า คณะกรรมการบริษัท สยาม แมนเนจเมนท์ โฮลดิ้ง จำกัด (“SMH”) (บริษัทย่อยซึ่ง ปตท. ถือหุ้นทั้งหมด) ในการประชุมครั้งที่ 7/2565 วันที่ 10 สิงหาคม 2565 มีมติอนุมัติให้จัดตั้ง บริษัท โกลบอล มัลติโมดัล โลจิสติกส์ จำกัด (“GML”) โดย SMH ถือหุ้นร้อยละ 100 ด้วยทุนจดทะเบียน 230 ล้านบาท
โดยมีวัตถุประสงค์ในการประกอบธุรกิจโลจิสติกส์ โดยมุ่งเน้นการเชื่อมโยงระบบเครือข่ายขนส่งทั้งหมดของประเทศไทย รวมถึงระบบขนส่งเชื่อมต่อระหว่างประเทศ โดยมีบริการหลัก อาทิ การขนส่งสินค้าทางราง ทางทะเล ทางบกและทางอากาศการบริหารจัดการคลังสินค้าห้องเย็น รวมถึงการบริหารและให้เช่าทรัพย์สินสังหาริมทรัพย์และอสังหาริมทรัพย์ที่เกี่ยวข้องกับธุรกิจโลจิสติกส์
ทั้งนี้เพื่อเพิ่มศักยภาพการแข่งขัน ลดต้นทุนด้านโลจิสติกส์ ให้กับผู้ประกอบการ โดยการจัดตั้งบริษัทของ ปตท. ดังกล่าวสอดคล้องกับทิศทางแผนพัฒนาเศรษฐกิจและสังคมแห่งชาติ ฉบับที่ 13 และกลยุทธ์ New S-Curve ของ ปตท. ในกลุ่มธุรกิจโลจิสติกส์และโครงสร้างพื้นฐาน โดยได้จดทะเบียนจัดตั้งบริษัทดังกล่าวแล้วเสร็จ เมื่อวันที่ 5 ตุลาคม 2565